„Val, Lumină, Timp” - versuri de Doina Drăguţ 



De câteva săptămâni circulă pe internet un PPS, intitulat „Val, Lumină, Timp” - versuri de 
Doina Drăguţ. Nimic nou. Pe internet sunt postate atâtea videoclipuri şi PPS-uri încât te apucă 
lehamitea. Dar, privit cu atenţie, acest PPS are ceva deosebit, ceva care incită la reflecţie, la 
interogaţie, ceva nou, ceva care nu s-a mai spus. După ce l-ai vizionat o dată, simţi nevoia s-o iei 
de la capăt, simţi nevoia să înţelegi nişte lucruri, să-ţi explici acele lucruri de ce sunt aşa şi nu 
altfel, de ce secvenţele sunt aranjate într-un anumit mod, de ce muzica este cea care este şi multe 
alte lucruri. 

Mai întâi să explic ce înseamnă PPS (îmi cer scuze pentru cei care sunt cunoscători ai 
informaticii). PPS este o realizare a firmei Microsoft şi vine de la numele programului 
PowerPoint Slides, cu care se realizează prezentări sub fonnă de şabloane, în care se includ 
texte, grafică, sunet etc. 

PPS-ul despre care vorbesc este realizat în viziune postmodernistă, unde arta coboară în 
stradă şi se adresează publicului larg, ba chiar îl agresează puţin pentru a-i atrage atenţia. 

„Postmodemismul este o mişcare culturală, artistică şi ideatică, apărută în deceniul al şaselea 
al secolului XX, în Statele Unite ale Americii şi răspândită apoi în Europa. Iniţial a apărut în 
arhitectură, apoi în literatură, filozofie, în domeniile de teorie critică, artă, sociologie, ştiinţe 
politice. Termenul «postmodern» a intrat în lexiconul filosofic odată cu publicarea studiului La 
condition postmoderne, în 1979, al lui Jean-Franşois Lyotard.” - am citat din studiul 
„Postmodemismul (definiţie, istoric, caracteristici)”, publicat în revista Ethos, nr. 6/2012 (revistă 
de teorie a culturii - Institutul European), pag. 31, semnat de prof. Doina Drăguţ. 

Tot Doina Drăguţ ne spune, în acelaşi studiu, că „Postmodemismul se caracterizează, în 
general, prin excluderea noului şi ineditului, negarea (refuzul) ideii de progres şi întoarcerea la 
formele tradiţionale. Ideea centrală a postmodernismului rezidă în faptul că «problema 
cunoaşterii se bazează pe tot ce este exterior individului». Retorica postmodernismului este anti- 
iluministă, cunoaşterea este legată de timp, spaţiu, poziţie socială sau alţi factori ce intervin în 
conştiinţa individului în procesul de constmire a punctelor de vedere ce interacţionează în 
procesul cunoaşterii. Postmodemismul nu poate fi explicat şi apreciat critic decât în relaţie cu 
modernismul.” 

PPS-ul „Val, Lumină, Timp” are 28 de slide-uri dispuse în aşa fel încât după un slide în care 
apar versurile, de cele mai multe ori, ermetice, însoţite de o imagine adecvată în mişcare, vine un 
slide static, care este, de fapt, un colaj. Muzica este liniştitoare, curgătoare ca o apă, cu inflexiuni 
de zbucium de valuri. 

PPS-ul se deschide exact ca o piesă de teatru, cortina se dă la o parte şi apare un cadru cu o 
imagine tematică (marea), titlul piesei şi autorul. Iar ca să ştim exact unde ne încadrăm în timp 
apare şi un mesaj cu data şi ora începerii derulării. 

în slide-ul 2 apare imaginea autoarei versurilor într-un ochi (care este chiar al ei - Doina are 
ochii verzi). Ce înseamnă, de fapt, ochiul - privire în afară, deschidere, cuprindere, universalitate 
etc. 

Slide-ul al treilea se pliază pe versurile autoarei: „Fără teamă / Mă avânt / în val de vânt / O 
corabie devin / Şi plutesc / Plutesc / Plutesc / Taina / Mării / S-o dezleg”. Decoml este dominat 
de o corabie ce pluteşte pe mare. 

în slide-ul 4 apare, într-un decor static, ca o natură moartă, poza autoarei înrămată pe un 
pervaz de fereastră, lângă o vază cu flori de primăvară. Este o imagine banală, dar în orice casă 
de la ţară există un asemenea cadru. 

Slide-ul al cincilea, într-un decor specific mării, cu valuri care se urmăresc şi se sparg în 
lumină, pune în evidenţă versurile: „într-un val profund / Mă afund / Nu mă sperie nimic / Mă 
retrag încet în forma / Corpului ce-1 locuiesc / Simţurile-mi se trezesc / Un alt val mă-ntoarce 




înapoi / Ca o detaşare / în şi prin şi dincolo de mine”. 

în slide-ul 6 apare poza autoarei versurilor într-o carte de literatură, poate chiar un dicţionar, 
deja începe urcuşul, mersul spre celebritate; căci ce altceva înseamnă includerea unui autor într-o 
carte? 

Slide-ul al şaptelea vine cu o mare în care se evidenţiază valurile în plină zi însorită: „O zi şi- 
un val / Sunt asemenea / Depinde la ce ne raportăm”. La o primă citire, versurile par banale, 
aproape că nu ar spune nimic, sigur că un val se aseamănă cu o zi, ambele cresc şi descresc, 
ambele se termină. Dar cunoscând-o pe Doina Drăguţ şi ştiind-o o fiinţă cerebrală, dominată de 
problemele mari ale universului, înclin să cred că ea s-a gândit nu la zi şi nici la val, ci la 
categoriile filosofice timp şi spaţiu. Şi ziua şi valul se pot încadra în oricare din aceste categorii. 
Ziua este o unitate a timpului, dar tot aşa de bine poate fi o unitate a spaţiului dacă ne gândim la 
întindere (este cunoscută expresia „lungă cât o zi de vară”), iar valul poate fi încadrat atât în timp 
cât şi în spaţiu, dacă ne gândim la distanţa dintre el şi mal, la distanţa dintre el şi alt val, la durata 
lui de creştere şi descreştere. 

în slide-ul 8 apare poza autoarei într-o cunună de flori. Este un început al recunoaşterii 
muncii şi activităţii ei - încununarea cu lauri a eroilor. 

Slide-ul al nouălea este dominat de o mare liniştită: „într-o lină unduire / Valuri de lumină 
mă înalţă / Timpul pare-a fi golit / însă nu epuizat / Pe o mare ce se mişcă-ntruna / Dar este 
mereu la locul său” 

în slide-ul 10 este Obama, cel mai puternic om al lumii, cu tabloul Doinei Drăguţ, care, într-o 
clipa de graţie, îl aşează chiar în locul lui. Dacă Mircea Cărtărescu poate să facă sex cu marea 
regină Angliei, de ce nu ar putea şi Doinei Drăguţ să aibă o conversaţie cu Obama, ba chiar să 
râdă amândoi. 

în slide-ul al unsprezecelea, într-un decor specific marin, cu peşti şi pescăruşi, apar versurile 
„Plimbându-mă pe mare / Am atins / în acelaşi timp / Un pescăruş şi un peşte”. Aici poeta se 
plimbă pe mare ca şi cum s-ar plimba pe o alee a unui parc. 

în slide-ul 12 apare chipul autoarei pe suta de dolari, ceea ce înseamnă perenitate, 
durabilitate, permanenţă; pentru ca dolarul nu va dispărea niciodată, iar dolarul înseamnă bogăţie 
şi putere. 

Slide-ul al treisprezecelea pune în valoare versuri de mare profunzime: „între un val şi alt val 
/ Copleşită de dorinţe / Vibrez în aer / Cu puterea unui gând / Şi mă ataşez de mare / Ca de un 
iubit” 

în slide-ul 14, într-un cotidian din SUA, sub titlul The Youngest Billionaire, apare chipul 
autoarei versurilor. Deja a ajuns miliardară în dolari. Nu ştim dacă din literatură sau prin alte 
mijloace. Dar un miliardar poate fi înconjurat şi el de banalităţi: o ceaşcă de cafea, o cană cu 
lapte, o prăjiturică etc. 

în slide-ul al cincisprezecelea apare în prim plan un val uriaş, însoţit de versurile „Când simt 
mai mult / Că se-apropie de mine / De mine tot mai mult / Mă-ndepărtez”. Acest val s-ar putea 
să ne înşele, autoarea nu la el s-a gândit cred, ci la iubitul dintr-o secvenţă anterioară când ea se 
ataşează de mare ca de un iubit: cu cât iubitul se apropie mai mult, cu atât ea se-ndepărtează de 
sine pentru a se apropia de el. 

în slide-ul 16 sunt afişe pe faţada unei clădiri: imaginea poetei coboară în stradă, se adresează 
publicului, anunţă un eveniment. 

în slide-ul al şaptesprezecelea „Ca o corabie despic apele / Ce se unesc în urma mea / Şi în 
timpul dintre valuri / Intru în forma unui gând / Dincolo de orizont” - versuri de mare 
profunzime (nu mi-am propus să descifrez versurile, ci să explic cum am înţeles eu acest PPS). 

în slide-ul 18 - tablouri cu chipul poetei într-o sală de muzeu - adresare către public, dar într- 
un alt mod, de pe un piedestal. 

în slide-ul al nouăsprezecelea, pe un fond static de mare liniştită, într-un răsărit de soare, 
„Rătăcită ca un val / Pierdut în mare / într-o unduire descendentă / Mă urmez la nesfârşit”. 




în slide-ul 20 apar pozele autoarei scoase dintr-o ladă de amintiri cu cărţi şi manuscrise; 
alături de flori de primăvară şi o ceaşcă de ceai. 

în slide-ul 21, „Braţele arcuiesc valuri / Privirile curg îndrăzneţe / Peste umbrele pescăruşilor 
/ Cununi de lumină mă poartă / Spre lumea falselor certitudini / Spre dorinţele din gânduri / Spre 
marea dinlăuntrul meu”. Un val uriaş se sparge în soare formând cununi de lumină. 

în slide-ul 22, apare ziarul american, cu miliardarul, iar sub titlul dintr-o secvenţă anterioară 
apare o altă poză a autoarei. Decorul e acelaşi. 

în slide-ul 23, „în întinderea nedesluşită / Translatări de forme şi de gesturi / îşi scufundă 
starea în extaz / Şi deşi prezente în lume / Ele încearcă să nu fie”. 

în slide-ul 24, Doina Drăguţ, într-o clipă de inocenţă, se tăvăleşte puţin pe covorul de iarbă, 
ba chiar se dedublează, dar aura care o înconjoară încă de la început (ba o inimă, ba o cunună de 
flori) nu o părăseşte. 

Slide-ul 25 prezintă chipul poetei într-un album, ceea ce sugerează vedetismul, 
în slide-ul 26, mai multe imagini cu chipul autoarei sunt puse pe glob, ceea ce anticipă ideea 
de universalitate, de răspândire, de ubicuitate. 

în slide-ul 27 - chipul Doinei pe un colier. Un colier întotdeauna te duce cu gândul la 
transmiterea din generaţie în generaţie, de la bătrâni la tineri. 

PPS-ul se încheie cu slide-ul 28. Este un final în viziune geometrică, este plin de mişcare: 
curbele se rotesc continuu dând naştere altor forme care sfârşesc în cercuri concentrice - ceea ce 
sugerează mişcarea circulară a gândirii, dar şi mişcarea elementelor în natură, pentru că nimic nu 
se pierde, nimic nu se câştigă, ci totul se transformă. Tot aici aflăm şi numele autorului: Bendriş 
Toader, care merită toate felicitările pentru realizarea acestei suite de secvenţe. 

în acest slide apare jos în dreapta un Click cu o săgeată îndreptată spre un soare. Dacă dăm 
click pe acest soare, se deschide un nou PPS cu un videoclip intitulat „Lovit de valurile mării”, 
cu o muzică dumnezeiască. Se lasă acest videoclip deschis şi ne întoarcem la PPS-ul nostru, apoi 
derulăm PPS-ul înapoi, însoţiţi de această muzică. Este ceva fenomenal. 

în acest PPS, Doina Drăguţ s-a jucat, pur şi simplu, cu ea, cu imaginea ei, s-a plimbat prin 
toate mediile care-i plac, s-a transpus în diferite ipostaze care o fac fericită, aşa cum face Goethe 
cu eroul lui, Faust. 



Florentin Smarandache 




